**Մարզպետի տեղակալ Լևոն Սարգսյանի ելույթը Գագիկ Վարդանյանի հուշարձանի բացման արարողությանը Կիրանց գյուղում 01.05.2015թ.**

 Մայիսի 1-ին մարզի Կիրանց սահմանամերձ գյուղում տեղի ունեցավ զոհված ազատամարտիկ Գագիկ Վարդանյանի՝ Գորոյի /այսպես էին նրան ճանաչում/ հուշարձանի բացման հանդիսավոր արարողությունը: Այն կառուցվել է իր եղբոր՝ Գրիշա Վարդանյանի նախաձեռնությամբ և տեղադրվել իր անունը կրող դպրոցի բակում: Միջոցառմանը մասնկացում էր և ելույթ ունեցավ Տավուշի մարզպետի տեղակալ Լևոն Սարգսյանը: Նա մասնավորապես նշեց.

-Ես ողջունում եմ միջոցառման բոլոր մասնակիցներին և ուզում եմ շնորհակալություն հայտնել այս նախաձեռնության հեղինակներին ու իրականացնողներին: Հատկապես շնորհակալ եմ Գորոյի եղբայր Գրիշային, քանի որ նա կանգնեցնելով այս հուշարձանը, հավերժացրեց ոչ միայն իր եղբոր հիշատակը, այլև բոլոր այն կիրանցեցի ազատամարտիկների, ովքեր զոհել են իրենց կյանքը հայրենիքի սահմանների պաշտպանության գործին: Իսկ փոքրիկ Կիրանցն, ինչպես գիտենք, Արցախյան ազատամարտին 14 զոհ է տվել: Եվ նման հուշարձանները, և հիշատակի արարողությունները շատ կարևոր դեր ունեն նաևապագա սերունդների դաստիարակության գործում, սրանք բաց դաս են մեր երեխաների համար: